 इक होर दुर्घटना जेह्‌दे च सोमवारें भद्रवाह्-डोडा सिड़कै उप्पर इक यात्रु बसै दे इक डूहंगे नाले च जाई पौने करी अद्धी दर्जन थमां बी मतें लोकें दिआं जिंदां तबाह् होई गेईआं, इक बसोसनाक गल्ल ऐ।  सिडकें दे हादसें च बे-दोसे लोकें दे मरोई जाने लेई ओवर-लोंडिग करने आह्‌ले ड्रैवर ते एह्‌दे च उंदे हिस्सेदार ट्रैफिक पुलस कर्मी जिंदी मिली भगत कन्नै हए कम्म हुंदा ऐ, द’वै जिम्मेवार न।  ऐसे खेत्तरें च सोआरिएं कश खतरें कन्नै भरोची दिएं सिड़कें उप्पर सफर करने दे अलावा मसाफरें कश होर कोई चारा बी नेईं ऐं बदकिस्मती कन्नै प्हाड़ी खोत्तरें च होने आह्‌ले इ’नें हादसें दिएं बजहें दा पता लाने लेई बार-बार जांच दे आदेश दित्ते जंदे न ब कदें बी सरकार पासेआ जांच दिएं इ’नें रपोटें गी संजीदगी कन्नै नेईं लैत्ता जंदा।  अजें तक्कर सरकारी एजेसिएं अपने पराने तजरबें थमां कोई सबक हासल नेईं कीत्ता ऐ।  सरकारी एजेसिएं लेई एह् दुर्घटनां इक आम गल्ल होई गेदी ऐ जे भविक्ख च इंदी रोकथाम लेई लोड़चदिआं गैंही चुक्के जाने लेई संजीदगी कन्नै विचार नेईं कीत्ता जंदा ऐ।  इ’यां सेई हुंदा ऐ जे उप्परै थमां लेइऐ खल्लै तक्कर कोई बी कीमती जिंदें गी होने आह्‌ले नसकानै बक्खी संजीदा नेईं ऐ।  एह्‌दे थमां पैह्‌ले ते सरकार दुर्घटना दा शकार होए दे लोके दे घऱै आह्‌लें गी राह्‌त राशी देने दी घोश्‍ना करदी हंदी ही ब हुन एह् बी गुजरे जमाने दी गल्ल होई गेदी ऐ।  जेकर इ’नें दुर्घटनाएं दे बारे च मता रौला-रप्पा नेईं पाया जा तां सरकार पासेआ मरोने आह्‌ले वे घरै आह्‌लें गी किश बी नेईं दित्ता जंदा ऐ।  पैह्‌ले बी कीत्ती गेदी इ’नें दुर्घटनाएं दी जांचे गी ओवर लोडिंग ते सिड़कें दी खस्ताहालत गी दुर्घटना दिएं वजहें कन्नै जोड़ेआ गेआ ऐ।  रजौरी, पुंछ, रिआसी, डोडा, किश्तवाड़ ते रामबन दे प्हाड़ी जिले इस समस्या कन्नै बुरी चाल्ली प्रभावत रेह् न। 